**НАРОДНО ЧИТАЛИЩЕ „З А Р Я – 1898“ с. ХАДЖИДИМИТРОВО, общ. СВИЩОВ**

**О Т Ч Е Т**

за дейността на НЧ „Заря – 1898“ за 2021г

Българските народни читалища се появяват в средата на 19 век. Те са проява на стремежа на народа ни към просвета и култура .Повече от 165 години читалищата растат, укрепват, модернизират и живеят с пулса на населеното място. Те са мястото, в което се поддържат живи българските традиции, мястото, където е събрана българщината.

Уважаеми читалищни членове,

Отмина още една трудна година, година на пандемия, година различаваща се много от предходните. От самото началото на пандемията, ние се учим да работим онлайн, да спазваме дистанция, постоянно и всичко да дезинфекцираме, да карантинираме върнатите книги. Нестабилността в условия на пандемия, ограничи цялостната ни работа. Във всеки елемент от дейността на читалището ни, се забелязва намаляване – работата на самодейните съставете / репетиции и изяви /, организиране и участие в инициативи, библиотечна дейност, посещения на мероприятия.

Основните функции и задачи, които стояха пред институцията ни бяха:

\*поддържане на библиотека, както и на електронна информационна мрежа.

\*развитие и подпомагане на любителското художествено творчество, участия в концерти, фестивали и други културни мероприятия на територията на общината и страната.

\*организиране на концерти, чествания и други дейности, насочени към всички възрастови групи.

\*събиране и разпространяване на знания за родния край

\*предоставяне на компютърни и интернет услуги

**Дейности:**

**1.Библиотечна и информационна дейност.**

Една от основните дейности на читалището е библиотечната. Тя осигурява достъп до знания и информация за всички, които желаят да ползват услугите и. Нейната основната задача е да:

- поддържа и обогатява библиотечния фонд в зависимост от читателските интереси.

- подобряване работата с читателите- увеличаване на техния брой и читателските посещения.

- организиране на мероприятия, за честване на исторически събития, личности и др.

В настоящия момент библиотечния фонд на е 12 878 библиотечни единици. През годината във фонда на библиотеката са набавени 104 библиотечни единици и 4бр.периодичен печат. Отчисления на книги не са правени. Брой читатели – 72 .По време на обявените ограничителни мерки във връзка с пандемията, библиотеката не е преустановявала работа, но въпреки това се забелязва отлив на читатели. За поредна година разработихме проект по Програма „Българските библиотеки-съвременни центрове за четене и иформираност“2021. С неговата реализация обновихме фонда с 66 тома нова литература – за деца и възрасти от различни жанрове. Със собствени средства са закупени 23 бр и 15бр дарени. Чрез табла и витрини изнасяхме информация за ново набавена литература. Използваме социалните мрежи за напомняне на закъснели читатели.

**2. Културно – масова работа**

Културно – масовата работа през годината беше насочена предимно към празници, бележити дати, чествания и годишнини. Като 148 години от гибелта на Васил Левски, деня на самодееца и Баба Марта, 3 март – националния празник на България, 2 юни – ден на Ботев, 153 години от преминаването на четата на Хаджи Димитър и Стефан Караджа през с. Хаджидимитрово, 1 ноември – ден на народните будители и други. За деятел на културата от НЧ“ Заря – 1898, беше отличена Пенка Младенова – дългогодишна самодейка, участваща в ЖНХ „Росалица“ и ТСАФ „Жарава“ при читалището.

Организирахме четири конкурса за: За Трифон Зарезан, „Най – добро домашно вино“ реколта 2020г, за 1 ви март „Баба Марта бързала, мартенички вързала“ – изработване на мартеници, картички и рисунки, за Великден „Великденска магия – 2021 „ – великденска украса, рисувани яйца, картички и рисунки и Коледа „Моята вълшебна Коледа“ за рисунки, картички, автентични сурвакници, играчки за елха, апликации. За всички участващи сме изработвали грамоти и предметни награди. Радващо е, че в конкурсите имаше участващи на читалища от страната.

Участвахме във фото конкурсите: „Лазарка с премяна“, „Най – гиздава лазарка“ и „Великденски традиционни козунаци – 2021“ организирани от читалищата на с. Хърлец, общ. Козлодуй, с. Волуяк, Столична община и с. Преславци, общ. Тутракан.

Във връзка с празника на село Хаджидимитрово, посрещнахме гости от гр. Сливен и Русе, „По бойния път на четата на Хаджи Димитър и Стефан Караджа“, поход – поклонение.

Читалището има фейсбук страница, в която публикувахме много материали за празници, годишнини, предстоящи събития. На нея, през последните две години отразявахме онлайн цялата ни дейност.

В обособения информационен център се предоставят редица услуги на населението: копиране, принтиране, сканиране. Всичко това извършваме с цел да улесним достъпа на местното население до услуги, свързани с новите технологии и да им спестим време и пътуване до гр. Свищов.

Инициативите, които сме осъществили, е със съвместната ни работа с детска градина, пенсионерски клуб и местна власт.

**3.Художествено – творческа дейност**

Читалището си остава основно място, където любителското творчество е най-силно застъпено. То е съществена част от дейността на НЧ “Заря – 1898“. Във връзка с епидемичната обстановка настъпиха промени в работата на съставите. Настроихме си дейността – и онлайн, и физически. Опитваме се да съхраним съставите, защото когато един състав се разпилее, много трудно се създава отново. Когато, те не репетират и нямат участия, това ги демотивира. Затова освен онлайн участията ни, през летните месеци направихме всичко възможно да имаме и присъствени изяви, за които сме сигурни, че се спазват всички ковид изисквания от страна на организаторите и разбира се от наша.

Онлайн участията ни са:VI ти ФПразник „Греяна ракия и зелева чорба от старовремската софра“ с.Бабово, общ. Сливо поле, Зимен фестивал „Среди зима на мегдана“ с. Радилово, общ.Пещера, „ ХIV МФФ „От Дунав до Балкана „ 2021 гр. Борово, обл. Русе, II ри фестивал на патриотичната песен „За теб България“ с.Сушица, обл. Стражица, „НФ на кешкека и народните умения „ с.Радилово, общ. Пещера, II ри виртуален „Мамалига“ с. Нова Черна, общ. Тутракан, IV ти „Фестивал на тиквата“ с. Тетово, общ. Русе.

Присъствени участия: III ти ФФ „ Път, вдъхновение, вяра“ гр.Белене, обл. Плевен, НС „Авлига пее“ с. Обединение, общ. П.Тръмбеш, Празник на хляба „Никой не е по-голям от хляба“ с. Ресен, общ. В.Търново, VIII ми ФФ на хумористичната песен „ Хуморът в народното ни творчество“ с. Дъскот, общ. Павликени, VIII ми фестивал на доматите, чушките и традиционните храни „ Павел фест „ с. Павел, общ. П. Тръмбеш.

Празници, които са организирани от читалището: Бабинден, Баба Марта, Трифон Зарезан, 1 юни – ден на детето и 153 години от преминаването на четата на Хаджи Димитър и Стефан Караджа през Хаджидимитрово – празник на селото.

**4.Материално – техническа база**

По отношение на материално – техническата база, нейното обновяване и поддръжка е важно условие за развитие на дейността ни. През изминалата 2021 година направихме ремонт със собствени средства, само на покрива на читалищния салон и фоайто към него. Той беше проблемен години наред. Винаги след обилни валежи протичаше. Направен е основен ремонт на залата за репетиции. Причината за нейното дълго време на не използване е пропаднал под и липсва на средства за извършването на ремонт. Радваме, че успяхме да направим такъв, защото беше изключително важен и неотложен. През 2022г имаме намерение да направим ремонт и на покрива на основната сграда, той има същите проблеми, като при салона, но всичко ще зависи от финансовото състояние. По отношение на ремонтите, има още много какво да се прави. Сцената подлежи за ремонт, ел. инсталация, осветление, декори. От финансовите проблеми идват най-големите трудности. Трудно е да намираме средства за поддръжка на сградния фонд, стараем се да правим най-необходимото и неотложно, за да има по-добри условия за работа и най-вече да не се руши сграда.

Сграда в която се помещава НЧ „Заря – 1898“ е публична общинска собственост / бивше училище / , предоставена ни за нуждите на читалището с решение на Общински съвет – Свищов с Решение №57 / 31.01.2008г. От това се вижда, че сградата не е наша собственост, но ние влагаме средства за нейното поддържане.

**5.Финансиране**

Финансирането на дейностите на НЧ “Заря – 1898“ с. Хаджидимитрово, общ. Свищов се извършва съгласно регламентираната държавна субсидия, съгласно изискванията на ЗНЧ, от наеми, членски внос, дарения.

И накрая, да си пожелаем да сми здрави, да имаме възможност да осъществяваме идеите си, да работим заедно и да съхраним българския дух.

09.03.2022г

с. Хаджидимитрово